b"\n_START_ARTICLE_\nBetty Grable\n_START_SECTION_\nBarndom\n_START_PARAGRAPH_\nElizabeth Ruth Grable ble f\xc3\xb8dt 18. desember 1916 i St. Louis i Missouri som datter av John Conn Grable og Lillian Rose Hofmann. Hun var den yngste av tre s\xc3\xb8sken. De fleste av forfedrene hennes var amerikanske, men hun hadde ogs\xc3\xa5 nederlandske, irske, tyske og engelske fjerne slektninger.\n_START_SECTION_\nKarriere\n_START_PARAGRAPH_\nGrable ble oppfordret av moren til \xc3\xa5 starte en skuespillerkarriere. Hun hadde sin filmdebut som en korjente i Happy Days fra 1929. Hun var p\xc3\xa5 dette tidspunktet 12 \xc3\xa5r gammel og if\xc3\xb8lge loven for ung til \xc3\xa5 v\xc3\xa6re med. Alderen hennes var imidlertid vanskelig \xc3\xa5 fastsl\xc3\xa5 ettersom hele koret var sminket som blackface. Ikke lenge etter at hun hadde spilt i denne filmen s\xc3\xb8rget hennes mor for at hun bleket h\xc3\xa5ret. Hun brukte falsk legitimasjon for \xc3\xa5 f\xc3\xa5 filmkontrakt, men da bedraget ble oppdaget fikk hun sparken. Hun spilte mindre roller i en rekke filmer gjennom hele 1930-tallet, blant annet i Continental fra 1934, der hun spilte mot Fred Astaire og Ginger Rogers. I 1937 giftet hun seg med Jackie Coogan som hun spilte sammen med i Million Dollar Legs i 1939. \xc3\x85ret etter ble ekteparet skilt. _NEWLINE_Grable hadde suksess med Broadway-musikalen Du Barry Was a Lady i 1939, og \xc3\xa5ret etter fikk hun kontrakt med 20th Century Fox. Hun spilte i en rekke fargefilmer for filmselskapet i l\xc3\xb8pet av 1940-tallet, inkludert Hallo Argentina (1940), Ferie i Miami (1941), Coney Island (1943), Pin Up Girl (1944), The Dolly Sisters (1945), Mother Wore Tights (1947), That Lady in Ermine (1948), When My Baby Smiles at Me (1948). I 1943 poserte hun p\xc3\xa5 et pinupbilde for fotografen Frank Powolny, der hun ble fotografert bakfra if\xc3\xb8rt en badedrakt. Bildet bidro til at hun ble en av de mest popul\xc3\xa6re pinupjentene under andre verdenskrig, og ble senere inkludert i boken 100 Photographs that Changed the World. P\xc3\xa5 slutten av 1940-tallet tjente Grable 300 000 dollar i \xc3\xa5ret, og var den h\xc3\xb8yest betalte skuespillerinnen i Hollywood._NEWLINE_Karrieren hennes fortsatte p\xc3\xa5 begynnelsen av 1950-tallet, og hun ble vurdert i rollen som Lorelei Lee i Herrer liker blonde piker i 1952. Den gikk til slutt til 20th Century Fox' nyeste blonde stjerne, Marilyn Monroe. Grable og Monroe spilte sammen i Gift med en million\xc3\xa6r i 1953 og kom godt overens. I 1955 spilte Grable inn sine to siste filmer, En ektemann for meget og To piker p\xc3\xa5 galeien._NEWLINE_Etter \xc3\xa5 ha sluttet i filmindustrien fokuserte Grable i stedet p\xc3\xa5 TV- og teateropptredener, og var aktiv frem til hennes d\xc3\xb8d i 1973.\n_START_SECTION_\nPrivatliv\n_START_PARAGRAPH_\nDen 20. november 1937 giftet Grable seg med den tidligere barneskuespilleren Jackie Coogan, men ble skilt etter tre \xc3\xa5r. Den 5. juli 1943 giftet hun seg med trompetisten og storbandlederen Harry James. Ekteparet fikk d\xc3\xb8trene Victoria og Jessica, men ble skilt i 1965._NEWLINE_Grable d\xc3\xb8de 2. juli 1973 i Santa Monica i California av lungekreft. Hun ble begravet i familiegraven p\xc3\xa5 Inglewood Park Cemetery tre dager senere, med blant annet Dorothy Lamour, Shirley Booth, Mitzi Gaynor, Johnnie Ray, Cesar Romero, George Raft, Alice Faye, Dan Dailey og eksmannen Harry James til stede."